b'\n_START_ARTICLE_\nAleksandr Pu\xc5\xa1kin\n_START_SECTION_\nTausta\n_START_PARAGRAPH_\nPu\xc5\xa1kin syntyi Moskovassa. Is\xc3\xa4ns\xc3\xa4 puolelta h\xc3\xa4n kuului Ven\xc3\xa4j\xc3\xa4n aateliin. H\xc3\xa4nen \xc3\xa4idinpuoleisen isois\xc3\xa4ns\xc3\xa4 is\xc3\xa4 oli Etiopian seudulta vuonna 1701 Konstantinopoliin tuotu afrikkalainen orja Ibrahim Petrovit\xc5\xa1 Gannibal, jonka Ven\xc3\xa4j\xc3\xa4n Turkin-suurl\xc3\xa4hettil\xc3\xa4s Savva Raguzinski adoptoi vuonna 1704._NEWLINE_Pu\xc5\xa1kinin tuotanto on varsin monipuolista: kuuluisimpien romaanien Jevgeni Oneginin, Patarouvan ja Kapteenin tytt\xc3\xa4ren lis\xc3\xa4ksi h\xc3\xa4n on kirjoittanut tragedian Boris Godunov, n\xc3\xa4ytelmi\xc3\xa4 ja satuja. H\xc3\xa4nen ehk\xc3\xa4 kuuluisin satunsa on Satu tsaari Saltanista, h\xc3\xa4nen pojastansa mainehikkaasta ja mahtavasta urhosta ruhtinas Guidonista ja ihanasta prinsessa Joutsenesta._NEWLINE_Pu\xc5\xa1kin pyrki vieraista vaikutteista vapaaseen runokieleen hyl\xc3\xa4ten pseudoklassismin ja ylitunteellisen esiromantiikan. Tilalle h\xc3\xa4n toi satiirisen ter\xc3\xa4vi\xc3\xa4 s\xc3\xa4keit\xc3\xa4 keisarinvaltaa ja muita auktoriteetteja vastaan (Vapaus, 1817). Poliittisten mielipiteidens\xc3\xa4 vuoksi Pu\xc5\xa1kin karkotettiin toukokuussa 1820 Pietarista Etel\xc3\xa4-Ven\xc3\xa4j\xc3\xa4lle. H\xc3\xa4n sai palata Nikolai I:n noustua valtaan.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nPu\xc5\xa1kinin is\xc3\xa4 Sergei Lvovit\xc5\xa1 Pu\xc5\xa1kin (1767\xe2\x80\x931848) oli 1100-luvulta per\xc3\xa4isin olevan huomattavan ven\xc3\xa4l\xc3\xa4isen suvun j\xc3\xa4lkel\xc3\xa4inen. \xc3\x84iti Nade\xc5\xbeda (Nadja) Ossipovna Gannibal (1775\xe2\x80\x931836) oli is\xc3\xa4ns\xc3\xa4 iso\xc3\xa4idin puolelta sukua saksalaisille ja skandinaavisille aatelisille. H\xc3\xa4n oli Ossip Abramovit\xc5\xa1 Gannibalin (1744\xe2\x80\x931807) ja t\xc3\xa4m\xc3\xa4n vaimon Maria Aleksejevna Pu\xc5\xa1kinan (1745\xe2\x80\x931818) tyt\xc3\xa4r._NEWLINE_Pu\xc5\xa1kinin isois\xc3\xa4n Ossip Abramovit\xc5\xa1 Gannibalin is\xc3\xa4 oli afrikkalainen paa\xc5\xa1ipoika Abram Petrovit\xc5\xa1 Gannibal (1696\xe2\x80\x931781), jonka Pietari Suuri kasvatti. Abram kirjoitti kirjeess\xc3\xa4 Pietari I Suuren tytt\xc3\xa4relle keisarinna Elisabetille olevansa kotoisin Lagon-nimisest\xc3\xa4 kaupungista. Ven\xc3\xa4l\xc3\xa4iset el\xc3\xa4m\xc3\xa4kertakirjailijat ovat p\xc3\xa4\xc3\xa4telleet Lagonin olevan Etiopiassa, jossa oli ortodoksikristittyj\xc3\xa4 yhteis\xc3\xb6j\xc3\xa4. Tutkiessaan Jevgeni Oneginia Vladimir Nabokov esitti etiopialaisteoriasta vakavia ep\xc3\xa4ilyj\xc3\xa4. Vuonna 1995 Dieudonn\xc3\xa9 Gnammankou hamotteli vahvan perusteen, ett\xc3\xa4 Lagon oli kaupunki T\xc5\xa1adj\xc3\xa4rven etel\xc3\xa4osassa, nykyisess\xc3\xa4 Pohjois-Kamerunissa. Kummallekaan teorialle ei kuitenkaan ole esitetty ratkaisevia todisteita. Opiskeltuaan Ranskassa sotilasinsin\xc3\xb6\xc3\xb6riksi Gannibal meni R\xc3\xa4\xc3\xa4velin kuvern\xc3\xb6\xc3\xb6riksi ja my\xc3\xb6hemmin tittelill\xc3\xa4 G\xc3\xa9n\xc3\xa9ral en Chef (kolmanneksi korkein sotilasarvo) merilinnoitusten ja kanavien rakentajaksi._NEWLINE_Pu\xc5\xa1kin julkaisi ensimm\xc3\xa4isen runonsa viisitoistavuotiaana. H\xc3\xa4nen p\xc3\xa4\xc3\xa4tt\xc3\xa4ess\xc3\xa4\xc3\xa4n niihin aikoihin kouluaan arvovaltaisessa Keisarillisessa lyseossa Tsarskoje Selossa l\xc3\xa4hell\xc3\xa4 Pietaria h\xc3\xa4nen lahjakkuutensa oli jo laajasti tunnustettu Ven\xc3\xa4j\xc3\xa4n kirjallisuuspiireiss\xc3\xa4. Koulun j\xc3\xa4lkeen Pu\xc5\xa1kin heitt\xc3\xa4ytyi elinvoimaiseen ja riehakkaaseen p\xc3\xa4\xc3\xa4kaupungin Pietarin \xc3\xa4lylliseen nuorisokulttuuriin. Vuonna 1820 h\xc3\xa4n julkaisi ensimm\xc3\xa4isen runoelmansa Ruslan ja Ljudmila, joka aiheutti paljon kiistaa aiheensa ja tyylins\xc3\xa4 vuoksi._NEWLINE_Pu\xc5\xa1kin k\xc3\xa4\xc3\xa4ntyi v\xc3\xa4hitellen sosiaalisten uudistusten kannalle ja nousi johtamaan kirjallisuusradikaaleja. T\xc3\xa4m\xc3\xa4 suututti hallitusta, ja vuonna 1820 h\xc3\xa4net karkotettiin p\xc3\xa4\xc3\xa4kaupungista, ja h\xc3\xa4n p\xc3\xa4\xc3\xa4tyi Chi\xc5\x9fin\xc4\x83uhun, jossa h\xc3\xa4nest\xc3\xa4 tuli vapaamuurari. Siell\xc3\xa4 h\xc3\xa4n liittyi salaiseen j\xc3\xa4rjest\xc3\xb6\xc3\xb6n Filik\xc3\xad Etaire\xc3\xadaan, jonka tarkoituksena oli kaataa osmanivalta Kreikassa ja perustaa itsen\xc3\xa4inen Kreikan valtio. Pu\xc5\xa1kinia inspiroi Kreikan vallankumous, ja kun sota osmaneja vastaan alkoi, h\xc3\xa4n piti p\xc3\xa4iv\xc3\xa4kirjaa kansannousun tapahtumista._NEWLINE_H\xc3\xa4n pysyi Chi\xc8\x99in\xc4\x83ussa vuoteen 1823 asti ja kirjoitti siell\xc3\xa4 kaksi romanttista runoa, jotka toivat h\xc3\xa4nelle laajaa suosiota, Kaukasian vanki ja Baht\xc5\xa1isarain suihkul\xc3\xa4hde. Vuonna 1823 Pu\xc5\xa1kin muutti Odessaan, jossa h\xc3\xa4n j\xc3\xa4lleen joutui t\xc3\xb6rm\xc3\xa4yskurssille hallituksen kanssa. H\xc3\xa4net l\xc3\xa4hetettiin vuosiksi 1824\xe2\x80\x931826 maanpakoon \xc3\xa4itins\xc3\xa4 maatilalle Mihailovskojeen l\xc3\xa4helle Pihkovaa._NEWLINE_Jotkut viranomaiset sallivat h\xc3\xa4nen tavata keisari Nikolai I:sen, jotta h\xc3\xa4n voisi vedota vapauttamisensa puolesta. Nikolai my\xc3\xb6nsi sen. Dekabristikapinalliset olivat s\xc3\xa4ilytt\xc3\xa4neet Pu\xc5\xa1kinin poliittisia runoja, ja pian h\xc3\xa4n oli hallituksen tiukan sensuurin alla eik\xc3\xa4 h\xc3\xa4n p\xc3\xa4\xc3\xa4ssyt matkustamaan tai julkaisemaan oman tahtonsa mukaan. H\xc3\xa4n oli kirjoittanut kuuluisimman n\xc3\xa4ytelm\xc3\xa4ns\xc3\xa4 Boris Godunovin \xc3\xa4itins\xc3\xa4 maatilalla ollessaan, mutta sai julkaista sen vasta viiden vuoden p\xc3\xa4\xc3\xa4st\xc3\xa4. Alkuper\xc3\xa4inen sensuroimaton versio draamasta n\xc3\xa4htiin teattereiden lavalla vasta vuonna 2007._NEWLINE_Vuonna 1831, aikana jolloin Pu\xc5\xa1kinin kirjallinen vaikutus kasvoi, h\xc3\xa4n tapasi toisen ven\xc3\xa4l\xc3\xa4isen varhaisen kirjailijan, Nikolai Gogolin. Luettuaan Gogolin vuosien 1831\xe2\x80\x931832 novellit Dikankan iltoja Pu\xc5\xa1kin tuki h\xc3\xa4nt\xc3\xa4 kriittisesti ja esitteli Gogolin kuuluisimpia novelleja vuonna 1836 perustamassaan lehdess\xc3\xa4 (\xe2\x80\xb3Aikalainen\xe2\x80\x9d). _NEWLINE_Pitk\xc3\xa4\xc3\xa4n emmitty\xc3\xa4\xc3\xa4n Natalja Gont\xc5\xa1arova hyv\xc3\xa4ksyi Pu\xc5\xa1kinin kosinnan huhtikuussa 1830 saadessaan takeet, ettei keisarin hallinnolla ollut aikomuksia vainota vapaamielist\xc3\xa4 runoilijaa. He kihlautuivat virallisesti 6. toukokuuta 1830 ja l\xc3\xa4hettiv\xc3\xa4t h\xc3\xa4\xc3\xa4kutsut. H\xc3\xa4it\xc3\xa4 siirrettiin vuodella koleraepidemian ja muiden vaikeuksien vuoksi. Avioliitto solmittiin 18. helmikuuta 1831 (vanhaa lukua) Isossa taivaaseenastumisen kirkossa Moskovan Bol\xc5\xa1aja Nikitskaja -kadulla. Pu\xc5\xa1kinista ja h\xc3\xa4nen vaimostaan Natalja Gont\xc5\xa1arovasta tuli hovipiirien s\xc3\xa4\xc3\xa4nn\xc3\xb6llisi\xc3\xa4 vieraita. Kun keisari my\xc3\xb6nsi Pu\xc5\xa1kinille alimman hovivirkanimikkeen, runoilija raivostui, koska koki tsaarin n\xc3\xb6yryytt\xc3\xa4v\xc3\xa4n h\xc3\xa4nt\xc3\xa4 antamalla ymm\xc3\xa4rt\xc3\xa4\xc3\xa4, ettei Pu\xc5\xa1kinia hyv\xc3\xa4ksytty hoviin omien ansioidensa vuoksi vaan ett\xc3\xa4 h\xc3\xa4nen vaimonsa (jolla oli monia ihailijoita tsaari mukaan lukien) voisi osallistua hovin tanssiaisiin._NEWLINE_Vuonna 1837 Pu\xc5\xa1kin oli vajoamassa yh\xc3\xa4 syvempiin velkoihin, ja h\xc3\xa4n kuuli juoruja, ett\xc3\xa4 h\xc3\xa4nen vaimonsa oli aloittanut rakkausjutun. Vastauksena Pu\xc5\xa1kin haastoi Natalja Gont\xc5\xa1arovan v\xc3\xa4itetyn rakastajan, oman lankonsa Georges d\xe2\x80\x99Anth\xc3\xa8sin kaksintaisteluun, vaikka t\xc3\xa4m\xc3\xa4 oli 10. tammikuuta 1837 solminut avioliiton Natalia Gont\xc5\xa1arovan sisaren Jekaterina Gont\xc5\xa1arovan. Kaksintaistelu k\xc3\xa4ytiin 10. helmikuuta 1837, ja molemmat haavoittuivat. Luoti osui Pu\xc5\xa1kinin pernaan, ja kahden p\xc3\xa4iv\xc3\xa4n kuluttua Pu\xc5\xa1kin kuoli. Kaksintaistelu oli Ven\xc3\xa4j\xc3\xa4ll\xc3\xa4 laitonta, ja Anth\xc3\xa8s vangittiin, mutta syytteist\xc3\xa4 h\xc3\xa4nt\xc3\xa4 vastaan luovuttiin. Pu\xc5\xa1kinin viimeinen koti on nyt h\xc3\xa4nen kotimuseonaan._NEWLINE_Pu\xc5\xa1kinin kuoleman j\xc3\xa4lkeen Natalia Gont\xc5\xa1arova tuli raskaaksi. H\xc3\xa4n solmi avioliiton Pjotr Lanskoin kanssa. Hovissa lapsen is\xc3\xa4ksi arveltiin keisaria. Pu\xc5\xa1kinin kuoleman j\xc3\xa4lkeen (1837) Mihail Lermontov kirjoitti runon \xe2\x80\xb3Runoilijan kuolema\xe2\x80\x9d, jossa h\xc3\xa4n syytti hovin sis\xc3\xa4piiri\xc3\xa4 t\xc3\xa4m\xc3\xa4n kuolemasta. Pian Lermontov komennettiin Kaukasiaan _NEWLINE_Pu\xc5\xa1kininille pystytettiin vuonna 1880 patsas Moskovassa.\n_START_SECTION_\nMuistoalue Pu\xc5\xa1kinskije Goryssa\n_START_PARAGRAPH_\nPihkovan alueen Pu\xc5\xa1kinskije Goryssa sijaitsee Aleksandr Pu\xc5\xa1kinille omistettu muisto- ja museoalue. Sen luostarialueella on kirjailijan hauta.'